2 साल बाद उपमंडी में अाज मिलेंगे गोदामों के लिए प्लाॅट
भास्कर संवाददाता | मल्हारगढ़
फोरलेन रोड पर कृषि उपज उप मंडी शुरू हुए 2 साल बीत गए। अब व्यापारियों को गोदाम बनाने के लिए प्लाॅट देने की तैयारी है। 3 मार्च को मंडी प्रबंधन ने सुबह 11 बजे से नीलामी रखी है। कुल 14 प्लाॅट तय हुए हैं। मंडी में फिलहाल 18 लाइसेंसधारी व्यापारी हैं, जो मल्हारगढ़ उपमंडी के अलावा पिपलियामंडी में भी व्यवसाय देखते हैं। औसत रोज 600 बोरी उपज की नीलामी हो रही है।
मंडी में व्यापारी लंबे समय से गोदाम के लिए प्लाॅट की मांग उठाते आए हैं। मंडी प्रशासन ने पिछले दिनों स्थान तय किया था। विज्ञप्ति जारी कर 14 प्लाॅट की नीलामी की जाना तय हुआ। पिछले महीनों तक मंडी प्रशासन की अनदेखी के कारण कई व्यापारियों ने यहां के बजाय पिपलिया में कारोबार करना उचित समझा। स्थिति को देख मंडी प्रबंधन ने पिछले दिनों प्लाॅट संख्या तय करने के साथ नीलामी का फैसला लिया था। मंडी में लहसुन, गेहूं, मक्का, धनिया, सरसों, प्याज समेत अन्य उपजों की खासी मात्रा में आवक हो रही है। खासकर नजदीकी 25 से 30 गांवों के किसान यहां उपज को नीलामी के लिए ला रहे हैं ताकि 9 किमी दूर पिपलियामंडी या 27 किमी दूर मंदसौर तक ना जाना पड़े। मंडी समिति के सचिव राजेंद्र कनोजिया ने बताया प्लाॅट आवंटन करने की प्रक्रिया पर पिछले दिनों फैसला ले चुके थे। 3 मार्च को 14 प्लाॅटों की नीलामी करना तय हुआ है। आवक में बढ़ोतरी देखने को मिली है। अगले दिनों में रबी सीजन की फसल कटाई शुरू होने के साथ आवक में निश्चित इजाफा होगा। व्यापारियों के गोदाम बनने से उपजों को रखने में सुविधा रहेगी और यहां काम बढ़ने से रोजगार के अवसर खुलेंगे ।
उपमंडी में व्यापारियों के गोदाम के लिए 14 प्लाॅटों की नीलामी के लिए तय स्थान। फोटो | नितिन अग्रवाल।
hin_Deva npi_Deva hin_Deva hin_Deva hin_Deva